Transkriptioun vum Livestream vun der Pressekonferenz nom Regierungsrot (04.03.2022)

## Intervenanten

* Xavier Bettel, Premierminister, Staatsminister
* Paulette Lenert, Gesondheetsministesch
* Moderatioun
* Journalisten

## Sprooch

* Lëtzebuergesch
* Franséisch

## Transkriptioun

[Xavier Bettel]

Voilà, schéine gudde Moien.

Mir haten haut de Moie Regierungsrot, fir iwwert déi aktuell Situatioun an déi dramatesch Biller, déi mir och alleguerte gesinn aus der Ukrain...

... a mir haten och en zweete wichtege Punkt, dat ass iwwert d'Covid-Situatioun zu Lëtzebuerg och, ze beroden.

Éier mir Iech annoncéiere wat d'Regierung zu de Covid-Mesuren decidéiert huet, kommen ech op dee Sujet zeréck, deen am Moment déi allermeeschte Leit beschäftegt, an dat ass dee vun der aktueller Situatioun an der Ukrain.

Ech si mir och bewosst, dass ganz ganz vill Leit sech Suerge maachen.

Suergen och hei zu Lëtzebuerg.

Ech wëll hinnen op dëser Plaz awer soen, datt Lëtzebuerg sécher ass, datt Lëtzebuerg eng sécher Plaz ass, dass d'Lëtzebuerger sécher sinn an dass ee keng Angscht muss hunn.

Lëtzebuerg ass net nëmme Grënnungsmember vun der EU, mee och vun der NATO, an eis Memberschaft an der NATO ass am Fong déi stäerkste Garantie, déi ee kann hu fir de Fridden och an onsem Land.

Et gëtt de Moment keen Indicateur, deen drop hiweist, datt et zu enger militärescher Ausenanersetzung géif kommen tëscht Russland an der NATO.

Ech kann Iech versécheren, dass och ons Regierung an dass onst Land alles wäert maachen, fir dass et och net esouwäit kënnt.

Mir wëlle kee Krich.

Weder bei ons, weder nach an der Ukrain.

All ons Beméiungen aus de leschten Deeg a Wochen hunn een eenzegt Zil: dat mënschlecht Leed ze stoppen, dat duerch Waffegewalt verursaacht gëtt.

Mir stinn am permanenten Austausch mat eisen europäeschen an och mat eisen internationale Partner fir den Drock op Russland och héichzehalen.

Ech sinn och all Dag a Kontakt mam ukrainesche Premierminister fir him an dem ukrainesche Vollek ons beschtméiglech Ënnerstëtzung och kënnen z'offréieren, an dat och am direkten Echange an och déi Message kënne weiderzeginn.

Ech ënnerstëtzen ausdrécklech all diplomateschen Effort deen och gemaach ginn ass, gemaach gëtt an och nach weider gemaach wäert ginn, a wann ech weess, an ech hat och en Echange dës Woch mam franséische President, wéi oft den Telefon tëscht dem Här Selensky a vum Här Macron an tëscht dem Här Macron an dem Här Putin och gaangen ass dës Woch, dat sinn all kleng Schrëtt, déi wichteg sinn.

och wa se net déi Resultater bréngen, déi mir eis alleguerten erhoffen.

Ech hunn och en Dënschdeg zu Berlin dat selwecht dem däitsche Kanzler och gesot, dass et fir eis ganz ganz wichteg ass, an dat hu mir jo och scho virdru gesinn, dass den Här Scholz weider och déi diplomatesch Beméiungen weider mécht.

Et bleift, an et ass eis éischt Prioritéit, et muss eng Wafferou an der Ukrain och erreecht ginn.

De Moment stierwen déi ganzen Zäit Mënschen an der Ukrain. Onschëlleg Leit, d'Zivilbevëlkerung.

Et sinn eng Millioun, iwwert eng Millioun souguer, Ukrainer, déi op der Flucht och sinn.

Eng ronn 200 Leit sinn och schonn zu Lëtzebuerg ukomm... oder déi och ënnerwee sinn.

Dorënner och eng 20 Lëtzebuerger, déi an der Ukrain sech befonnt hunn.

Ech hu gëschter déi éischt ukrainesch Refugiéë mat der Madamm Cahen och besicht, déi zu Lëtzebuerg ukomm sinn.

Déi Leit, musst Dir Iech virstellen, hunn alles stoe gelooss, alles stoe gelooss, si hu ganz oft nach Famill dohannen.

Vill vun hinnen hunn och, déi déi elo d'Ukrain verloossen, hire Mann, fir d'Kanner hire Papp, mussen dohanne loossen.

Dat si Situatiounen, déi kee sech ka wënschen.

A wéi ech si gëschter gesinn hunn, wor den éischte Message, dass se sech solle sécher spieren zu Lëtzebuerg, dass se hei op jiddwer Fall vun eis déi Mesuren an déi Hëllef kréien, déi mir och kënnen offréieren.

An ech mengen dass et och e ganz ganz wichtege Message och ass.

D'Regierung huet och direkt Mesuren och geholl, fir déi Leit och z'ënnerstëtzen, ob dat déi Leit déi vum Krich flüchten, ob dat déi Leit och déi hei ukomm sinn...

Ech sinn och immens beréiert, an ech muss Iech soen, houfreg iwwert déi vill Solidaritéit, déi mir hei zu Lëtzebuerg och hunn.

Ob dat elo bei de Spenden ass, ob dat duerch Sammelaktiounen ass, oder och d'Offer fir Refugiéeën...

Dat ass wierklech an der DNA och vun de Lëtzebuerger.

D'Regierung ënnerstëtzt och déi gemeinsam Initiativ, déi vum Roude Kräiz an och vun der Caritas geholl ginn ass, fir eben eng Hotline an och eng Mail-Adress, déi ageriicht goufen fir eben d'Hëllefsofferen vu private Leit eben och kënnen ze coordonéieren.

Et ass wichteg, dass d'Leit wëssen wou si sech kënne mellen.

Wann Dir also Mënsche wëllt doheem och ophuelen, kënnt Dir Iech mellen op d'Handysnummer 621796780.

Ech widderhuelen: 621796780. Oder iwwert de Mail: ukrain@zesummeliewen.lu. Ukrain@zesummeliewen.lu

Ech hunn Iech virdru gesot, et ass e bësschen an eiser ADN.

Mir wëssen, als Lëtzebuerger, wat et heescht vum Noper iwwerfall ze ginn. Mir als Lëtzebuerger waren och schonn op Hëllef vun anere Länner ugewisen.

A vill vun eis, elo net méi als direkt Zeien, mee vun deem wat se gezielt kritt hu vun hiren Elteren a Grousselteren, wëssen och wat et heescht aus sengem eegene Land mussen ze flüchten.

D'ukrainescht Vollek huet ons vollste Solidaritéit, an ech hat och dës Woch eng Reunioun mat der ukrainescher Communautéit hei zu Lëtzebuerg fir och déi Koordinatioun déi ech virdrun och beschriwwen hunn, eben och kënnen ze hëllefen.

Ech wëll awer och vun hei aus, well mir solle keng Amalgamm maachen, och meng Solidaritéit ausdrécken mat deene ville russesche Bierger, déi net averstan sinn mat deem wat geschitt.

Dat si russesch Bierger hei, dat si russesch Bierger an Europa, dat si russesch Bierger och a Russland, déi Courage a Matmënschlechkeet weisen an net dat wat a Russland geschitt och couvréieren.

Mir dierfen net an eng Russophobie falen a mengen dass all Russ schëlleg wier mat deem wat geschitt ass.

Mir... D'Regierung beréit de Moment all Dag iwwert déi neisten Entwécklungen an der Ukrain a wäert dat och weider déi nächst Deeg an och déi nächst Woche maachen.

Ech wëll elo net hei all déi Mesuren, déi scho geholl gi sinn déi lescht Deeg, och nach eng Kéier hei opzielen.

Dofir verweisen ech och op déi Kommunikatioun, déi scho gemaach ginn ass vun deene vereenzelte Ministeren och.

A mir wäerten och an Zukunft den neiste Stand vun den Entwécklungen och am A halen an déi Mesuren dann och ukënnegen.

Ech kommen elo dann zum anere Sujet, deen ons déi lescht 2 Joer am Alldag och begleet huet.

Wat d'Pandemie ubelaangt, hu mir, an ech sinn och ganz frou doriwwer, glécklecherweis och positiv Nouvellen.

De positiven Trend aus de leschte Wochen huet sech och bestätegt. Lëtzebuerg huet d'Omicron-Well gutt iwwerstanen.

En héijen Impftaux... En héijen Impftaux, ech insistéieren op deem, a manner schlëmm Verleef hunn dofir gesuergt, datt och manner Leit hu missten hospitaliséiert ginn.

Um Dag vun haut sinn nach 25 Patienten an de Soins normaux a 5 Patienten an de Soins intensifs.

Dat sinn remarkabel niddereg Zuelen bei der héijer Inzidenz, déi mir nach ëmmer am Land hunn.

Dat heescht, déi Corollaire, déi ëmmer ginn ass, tëscht den héijen Inzidenzen a Corollaire mat Leit an de Spideeler, ass haut net méi d'Realitéit.

An dat ass dat wat schonn ... de Fait ass, dass een am.. an ech sinn och frou dass mir kee Stufesystem oder all déi Saachen, déi mir do haten...

Dass den héijen Infektiounstaux net bedeit, dass vill Leit och an de Better landen am Spidol.

An am Fong fir d'Aschätzung vun der pandemescher Situatioun hu mir och eben déi Flexibilitéit gefrot, well mir wossten, dass sou vill Inconnuen nach géife kommen, an ech sinn och ganz frou, dass dat och esou estiméiert ginn ass an net déi lescht Méint och an engem Lockdown gewiescht wieren, well mir sou vill Infektiounen den Dag gehat hätten.

D'Prognosen och vun der Covid-19 Task Force soen eis eng weider Entspanung bei den Infektiounszuelen an den nächste Wochen a Méint viraus.

Op Basis vun deene Prognosen an dem nidderegen Impakt och an de Spideeler, huet d'Regierung haut nei Lockerungen decidéiert.

Dat si Lockerungen, déi ons erëm esou dat "normaalt" Liewen wäerten zeréckbréngen. Op jiddwer Fall vill méi no un dat normaalt Liewen.

A souguer méi normal, wéi dat wat mir déi lescht 2 Joer am Fong och kannt hunn.

D'Regierung huet decidéiert, déi meescht Mesurë falen ze loossen, ausser follgenden Ausnamen, déi ech elo wäert zitéieren:

De CovidCheck a Form vum 3G gëllt weiderhin an de Spideeler, an den Alters- an an de Fleegeheemer.

D'Maskeflicht gëtt weiderhin an de Spideeler, Alters- a Fleegeheemer, esou wéi och am ëffentlechen Transport, wou ee weess, dass een niewent engem ass

an och méi wéi e puer Minutten, an dowéinst ass hei och d'Mask am ëffentlechen Transport weider obligatoresch.

Den Isolement no engem positiven Test bleift, mat der aktueller Reegelung, fréistens bestoen bis dass d'Infektiounszuelen däitlech méi niddereg sinn.

D'Madamm Gesondheetsministesch kann do méi an den Detail och goen.

Dëst bedeit also, dass de CovidCheck op der Aarbecht, esou wéi och am Loisirs-Beräich opgehuewe gëtt, esouwéi d'Maskeflicht bei de Rassemblementer, an de Schoulen an och am Commerce.

Evenementer kënnen erëm onbegrenzt an ouni Restriktiounen och stattfannen.

Et falen also ganz vill gesetzlech Obligatiounen ewech. Dat bedeit awer net, datt mir net weiderhin awer sollen oppassen.

De Virus ass nach present. Mir hunn nach ëmmer Leit am Spidol. Mir hunn nach ëmmer Leit, déi stierwen.

Et soll kee mengen et wier näischt méi do.

Mee mir hunn dofir decidéiert och déi vulnerabelst Persounen, déi an de Spideeler sinn, déi an den Altersheemer sinn, weider ze schützen andeems mir op deene Plaze weider Mesuren awer och a Kraaft loossen.

Mir recommandéieren de Leit nach ëmmer virsiichteg och ze sinn wa si mat Leit a Kontakt kommen, virun allem mat Leit, déi vulnerabel sinn.

Sech reegelméisseg testen ass net verbueden, ass jo recommandéiert, wann Dir bei vulnerabel Leit och gitt.

An och wann et keng Maskeflicht gëtt, huet nach ëmmer jiddwereen d'Fakultéit eng Mask unzedoen.

Ob dat am Supermarché ass, ob dat op deene verschiddenste Plaz, an enger Groussgaass, um Maart: deen dee wëll seng Mask unhalen, ka seng Mask unhalen.

Mee et gëtt keng Obligatioun méi fir et ze maachen.

Mee déi Persoun, déi méi virsiichteg wëll sinn a seng Mask wëll unhalen, ass dat selbstverständlech och ze respektéieren.

Mir sinn an enger Situatioun, wou mir am Fong net méi kéinten, verantworte kënnen, d'Fräiheeten an deem Mooss anzeschränken.

Et dierf net op eng Kéier normal sinn, dass Fräiheeten ageschränkt sinn.

Et kann net zu enger Situatioun kommen "qu'on s'accomode" an dass mir soen: Jo mee dat ass e neit normaalt Liewen.

Nee! Déi Fräiheeten mussen och zeréckkommen.

A mir wëllen, mat deenen Zuelen déi mir hunn, och déi Fräiheet zeréckginn, a méi wéi dat bis elo och de Fall war.

Mir setzen awer och do op en Deel Eegeverantwortung och vun all eenzelen Bierger.

D'Pandemie ass, wéi ech gesot hunn, nach net ganz eriwwer.

Et besteet nach ëmmer e Risiko vun enger neier, och enger méi geféierlecher Variant.

Mee déi éischt Prioritéit vun der Regierung ass et elo déi nei gewonnen Fräiheeten net erëm op d'Spill ze setzen.

An d'Impfflicht ass haut nach ëmmer eis beschte Versécherung géint eng nei Variant, a virun allem, vis-à-vis vun deem, wat am Hierscht och kéint geschéien.

D'Texter fir d'Aféierung och vun enger Impfflicht fir Leit iwwert 50 Joer a fir d'Leit aus dem Gesondheets- a Fleegesecteur sinn an der leschter Ligne droite, a kënnen an den nächste Wochen och deposéiert ginn.

Mir hunn déi lescht Woch och genotzt fir, esou wéi och d'Chamber eng Motioun gestëmmt hat a wéi och d'Gesondheetsministesch ugekënnegt hat, fir d'Uni an d'IGSS domadden ze beoptragen och eis Modelisatiounen auszeschaffen eben iwwert wéi een Impakt eng Impfflicht huet, a verschidden Zenarien och weise sollen mat enger Impfflicht, ouni Impfflicht, mat verschiddene Varianten, an och wéi d'Impfflicht gräift.

Déi Modelisatioune ginn nach eng Kéier vun deem Experterot - Dir wësst, dass mir jo déi 5 Leit zesummegeruff haten – an déi Modelisatioune ginn och vun deene 5 Experten... ehm Grupp, déi kréien se elo, an déi sollen eis am Fong dat confirméieren, wat si eis schonn proposéiert haten.

Wann déi 5 Experte soen: d'Impfflicht ass deen eenzege Wee fir déi néideg Garantien ze hunn,

dass mir am Hierscht net riskéieren an enger Welt ze sinn, wou et ass, da sti mir nach ëmmer zum Text.

Mee wann déi 5 Experte soen: et muss net sinn, oder mir gesi kee Besoin méi mat der Situatioun, déi do ass, da wäert d'Regierung och selbstverständlech hiren Avis respektéieren.

Mir wäerten och der Chamber an och der Ëffentlechkeet d'Modelisatioune ginn, soubal d'Experten sech mat deem befaasst hunn an hir Aarbecht ofgeschloss hunn.

Ech hoffen dass dës Annoncen de Mënschen zu Lëtzebuerg och méi Hoffnung ginn an dësen Zäiten, déi ganz ganz schwéier sinn.

Et ass schwéier fir jiddwereen. Ech si mir däers och bewosst.

Déi lescht 2 Joer woren och keng einfach Joren.

Mir hu gehofft no der Pandemie kéint nees eng Accalmie kommen, et géif nees eng Zäit kommen, wou mir manner Suergen hätten...

Ech muss Iech soen, dass dat net de Fall ass an dofir awer déi Matmënschlechkeet, déi Solidaritéit, déi mir déi lescht 2 Joer gesinn hunn, déi Solidaritéit, déi mir elo déi lescht Deeg gesinn, och vis-à-vis vun der Ukrain, si wierklech ze ënnersträichen.

An ech wëll dofir och am Numm vun der Regierung nach eng Kéier e grousse Merci soen.

Mir kënnen alleguerten houfreg sinn op wéi mir et fäerdeg bruecht hunn déi lescht 2 Joer, och heiansdo mat Tensiounen, awer en gros zesummen duerch déi 2 Joer ze kommen.

Ech wier frou, wann dësen Text, deen elo d'nächst Woch wäert deposéiert ginn an der Chamber, ee vun deene leschte wier.

Dass ee villäicht souguer dono kee muss hunn, an dass et auslafe kann.

Et weess kee just vun eis, wat nächsten Hierscht oder nächste Wanter och ka geschéien.

Mee Restriktioune vu Fräiheeten dierf net d'Normalitéit ginn.

Domadder ginn ech d'Wuert och un ons Gesondheetsministesch fir zousätzlech Explikatiounen.

[Paulette Lenert]

Jo, Merci.

D'Zäiten ännere sech. Effektiv, an deem heiten Dossier zum Beschten.

Mee d'Freed hält sech forcément a Grenzen mat allem wat ronderëm ons geschitt am Moment.

Richteg ass och, dass mir wësse wou mir haut stinn. Dass mir net genau wëssen, wat eis erwaart am Hierscht.

Domadder musse mir liewen. Mir si gewarnt, dass et net eriwwer ass. Dass nach eppes ka kommen.

An doropper musse mir eis astellen. Mee dat soll eis awer haut net trüben, fir festzestellen dass d'Situatioun eng ganz gutt Evolutioun gemaach huet.

Dass mir eis drun erënneren, dass mir all déi Mesuren, déi mir en place haten elo iwwert 2 Joer, eigentlech just geholl hunn,

an dass hiert eenzegt Zil war, esou schnell wéi méiglech erëm e Retour an d'Normalitéit ze kréien.

Déi Mesuren, déi elo proposéiert ginn, déi Lockerungen, déi proposéiert ginn, dat ass e ganz grousse Schrëtt a Richtung Normalitéit.

Mir bleiwe souzesoe just nach present op verschiddenen Inselen, wann ech dat esou ka soen, wou mir nach preventiv Schutzmoossnamen obligatoresch oprecht halen.

Firwat? Well et Plaze sinn, wou entweder vulnerabel Leit sinn.

Ech denken un de Gesondheetssecteur, un d'Spideeler, un d'Altersheemer, wou mir wëssen dass Leit sinn, déi einfach méi schnell op dee Virus uspriechen an dee Moment och méi engem grousse Risiko ausgesat sinn.

Oder awer den ëffentlechen Transport, wat eng Plaz ass, wou d'Leit net onbedéngt de Choix hunn dohin ze goen oder net, wou se sech och net wuel géife spieren, deemno wéi, wann eng grouss Affluence ass, an d'Leit ouni Mask wieren.

Mee doriwwer eraus, doriwwer eraus, am normale Liewen, wëlle mir eigentlech erëm Normalitéit promouvéieren.

Normalitéit a Responsabilitéit um individuelle Plang.

Wourëms geet et? Mir hunn... Wou mir ugefaangen hunn, hate mir eng Krankheet; mir hu se net kannt, et wousst een net wéi ee sech kéint schützen.

Verschidde Schutzmoossnamen woren net ze realiséieren.

Et woren net direkt genuch Masken do. Impfstoffer sinn et net ginn.

Gestes-barrièren hu mir ons lues a lues domadder misste familiariséieren. Dat ass och eppes wat mir net sou gewinnt ware bei eis.

Haut ass d'Situatioun eng aner.

Haut weess een um individuelle Plang, wann ee sech vulnerabel spiert, wann ee weess, dass ee méi en héije Risiko huet sech unzestiechen, weess ee wat ee ka maachen.

Eppes wat ganz vill Leit gemaach hunn, an do géif ech och nach eng Kéier e ganz grousse Merci soen, dat ass sech impfen ze loossen.

Wa mir net sou en héijen Impftaux hätten, grad an deenen eeleren Alterskategorien, da kéinte mir déi Schrëtt, déi mir haut huelen, net veräntwerten.

Et ass ganz kloer ersiichtlech, dass déi Leit, déi geimpft sinn, vill méi protegéiert si géint e schwéiere Verlaf vun der Krankheet.

Dat steet a kengem Verhältnis méi par rapport zu Leit, déi net geimpft sinn.

An do sti mir just, well mir alleguerten zesummegehalen hunn a well och, ech weess dass eng ganz Rei Leit, déi sécherlech net onbedéngt sou begeeschtert ware sech impfen ze loossen, et trotzdeem gemaach hunn an de Wee dohinner fonnt hunn.

Op där Basis ass et méiglech am Hibléck elo op d'Fréijoer, op de Summer, a mat där Tendenz, déi mir elo gesinn, kloer Entkopplung, et ass ugeschwat ginn...

D'Omicron-Well huet gewisen dass Inzidenzen a sech näischt méi aussoen.

Mir hu ganz héich Inzidenzen, nach bei Ronn 700 am Schnatt. Dat ass vill, et ass héich.

An trotzdeem ass et roueg an eise Klinicken, an dat iwwer Woche schonn.

Mir hunn insgesamt nach 64 Leit haut am Spidol, déi PCR positiv getest sinn, dovunner sinn der just 25 déi wierklech Covid-krank sinn, déi aner si wéinst eppes anescht am Spidol a sinn och positiv.

Dat heescht, dat sinn der ganz wéineg nach, och just 5 Leit op der Intensivstatioun nach.

A mir gesinn och kloer iwwert déi lescht Wochen d'Tendenz, dass déi schwéier Verleef auslafen.

Dat sinn nach deels Leit mat Delta gewiescht.

Et ass e bësschen eropgaangen op de Soins normaux, do sinn e bësschen méi Leit an d'Spidol ee Moment komm, awer mat vill vill manner schwéiere Verleef.

Dat heescht, et huet een haut wierklech awer d'Assurance am Réckbléck, dass mir a Richtung vun enger... net nëmmen a Richtung vun enger Besserung sinn, dass mir eng grouss Entspanung hunn, an dass mir och kënnen dovunner ausgoen, dass dat esou bleift.

Wat gëllt et elo ze maachen? Et gëllt sech drun z'erënneren, dass et trotzdeem Gestes-barrièrë gëtt.

Mir wäerte vun der Santé aus och Campagne maachen nach eng Kéier fir d'Schutzmesuren, déi jiddweree fir sech kann huelen.

Et ass besonnesch wichteg fir Leit, déi selwer vulnerabel sinn, déi déi per se net onbedéngt den Impfschutz hunn, deen se bräichten.

An natierlech och fir déi Leit, déi mat hinnen a Kontakt sinn.

Dat ass a bleift eng Reegel, wou wierklech den Opruff ass: passt op Iech op, wann Dir selwer méi exposéiert sidd wéi aner Leit.

Schützt Iech! Et ass kengem verbueden de Mask och weider unzedoen, wann en ënner Leit geet, wou vill Leit sinn.

An am ëmgedréinte soll och jiddereen déi Solidaritéit oprecht hale wann en a Kontakt ass mat vulnerabele Leit an e weess dat, fir do seng Virsiichtsmoossnamen ze huelen.

Eng Virsiichtsmoossnam ass sécherlech, dass ee bei Symptomer, dass wann ee krank ass, en Test mécht, dass ee kloerstellt ob ee Covid huet oder net, an sech deementspriechend och zeréckzitt vun deenen anere Leit.

An da wéi gesot, Plaze wou vill Leit sinn, wann ee sech net wuel spiert, ass et kengem verbueden, wann e fir sech wëll méi Protektioun hunn, och weiderhin opzepassen an eng Mask ze droen.

Mee de grousse Risiko fir eis Santé publique, fir eis alleguer, kann ech jiddweree berouegen, deen ass haut net méi ginn.

Dat wat eis beweegt huet déi Mesuren ze huelen, dat war an der Kontinuitéit ëmmer d'Angscht, an d'Preventioun, déi mir gemaach hunn, dass eise Gesondheetssystem net zesummebrécht, dass do net vun engem Dag op den aneren esouvill Leit ukommen,

dass aner Servicer drënner leiden, dass et net méi gepackt gëtt, an déi Situatioun, déi hu mir haut net méi.

Dat heescht, mir solle léiere mat Covid ëmzegoe wéi mat enger normaler Krankheet, och wéi mat enger Gripp.

Och mat aneren Infektiounskrankheeten ass et ugeroden sech vun aner Leit ewechzehuelen, wann ee weess dass een dat huet.

Et soll een net muttwëlleg Leit ustiechen, wann ee weess dass ee krank ass.

An an deem Sënn, wäerte mir och nach an enger éischter Phas d'Isolements-Ordonnancen elo mol bäihalen.

D'Inzidenze sinn nach relativ héich. Wann dat sech nach weider entspaant, kann een do och eng aner Normalitéit an Aussiicht stellen, dass wann dat wierklech zeréckgeet, dass een och do en Ëmgang mat der Krankheet kritt, wéi mat enger anerer infektiéiser Krankheet, dass een einfach Leit, déi krank sinn isoléiert, oder se schreiwe sech krank, kréien e Krankeschäin.

Mee dat ass am Moment nach net de Fall.

Dofir leie mir nach héich. Dofir bleift dat am Moment nach en place.

Et ass gesot ginn, et ass am Fong geholl néierens méi en 3G-Regimm, weder op der Aarbecht, nach an der Fräizäit, nach an de Geschäfter.

Et bleift just nach punktuell de Gesondheets- a Fleegesecteur, Altersheemer an den ëffentlechen Transport, wou Maskeflicht fir den ëffentlechen Transport ass, an an deenen anere Secteure Maskeflicht plus e normalen 3G.

Dat gëllt och fir d'Schoul. An der Schoul wäert och keng Maskeflicht méi sinn mat deem wat mir proposéieren, wann dat da bis gestëmmt ass.

E genauen Datum hu mir jo elo haut nach net.

Wann Dir Iech d'Fro stellt: wéi geet et weider mam Testen?

Och do wäerte mir progressiv zeréckschrauwen.

D'Schnelltester an der Schoul, déi am Moment nach 3 Mol d'Woch sinn, wäerte mir lockeren.

Dat wäert op eemol d'Woch zeréckgefuer ginn, all Kéiers dann natierlech mat der Konsequenz,

dass wann an enger Klass e positive Fall ass, dass dann nach an engem gewëssenen Delai wärend enger Woch all Dag déi ganz Klass trotzdeem getest gëtt.

Mee et ass am Moment net méi ubruecht, déi ganz grouss Geschützer auszeféieren, a mir mussen och alleguerte léieren zeréck an d'Normalitéit ze kommen.

Dat wäert deem engen oder dem anere méi einfach falen, wéi aner Leit villäicht, mee iergendwou ass och dat de Moment... et soll net zur Normalitéit ginn, dass ee maskéiert ass, dass ee muss sech aschränken a senge Fräiheeten.

Iergendwann ass de Moment komm fir den Hiewel ëmzeleeën a selwer responsabel ze agéieren nees, dat wann d'Gefor an e Parage zeréckkomm ass, deen einfach gerabel bleift.

Mir wäerte vun eiser Säit nei Recommandatiounen ausschaffen an och weider um Ball bleiwe wat d'Impfe betrëfft.

Mir wëssen dass et just d'Impfung ass, déi deen heite Schrëtt an d'Normalitéit méiglech gemaach huet zu dësem Zäitpunkt, an dass et och wichteg ass, en vue vum Hierscht, dass mir e gudden Impfschutz behalen, méiglechst nach e besseren Impfschutz hunn, wéi dat haut de Fall ass.

An an deem Sënn wäerte mir och an deenen nächste Wochen weiderfuere mat eisen Campagnen fir ze impfen, an op d'Leit duergoen, fir do och nach déi leschte Reticencë kënnen aus de Féiss ze kréien.

Ech soen Iech Merci.

[Journalist]

Da bleiwen ech bei der Mme Lenert fir unzefänken: Wéi gesäit et elo zum Beispill aus an de Betriber an de Butteker?

Kënnen do d'Masken awer nach ëmmer obligatoresch gemaach gi vum Patron?

Respektiv huet een do d'Hausrecht wann een elo e Supermaché huet, fir dat nach ëmmer z'imposéieren? Oder fält dat och do wierklech ganz ewech?

[Paulette Lenert]

Also et ass jiddwerengem fräi bei sech am Sënn vun der Gesondheet vu senge Leit a preventiv Mesuren en place ze setzen.

Et sinn am Ufank eng Rei Rechtsprechunge ginn, wann ech mech richteg erënneren, déi dat guttgeheescht hunn.

Dat war am Kontext vun Eventer, déi organiséiert sinn; wann e privaten Organisateur wëll Zousaz-Schutzmoossnamen imposéieren, kann en dat maachen.

An deem Sënn wäerte mir eben justement och eise ganze Set u Recommandatiounen iwwerschaffen, fir do Guidelines ze ginn, dass dat eenegermoossen alignéiert bleift.

Mee fir Är Fro ze beäntwerten: dat ass scho méiglech am eenzelen eben kontraktuell, vertraglech oder ebe fir e spezifeschen Event ze decidéieren, dass méi héich Standarden gëllen, wéi déi déi obligatoresch sinn.

Mee et gëtt keng Obligatioun méi.

Nee.

[Journalist]

Dann hätt ech nach 2 Froen un den Här Bettel wat elo d'Ukrain ugeet.

Fir d'éischt emol: déi Leit, déi elo heihinner kommen, ass dat effektiv esou dass een do am absolutte Gro Kanner a Fraen huet, well d'Männer dohanne bleiwen?

Wéi sinn do Är Aschätzungen?

[Xavier Bettel]

Also gëschter, bei deenen éi ech gesinn hunn, dat woren Familljen an et wor just eng wou e Papp dobäi war.

Ech hunn den Alter net gefrot, wéi al e wier, mee déi aner woren alleguerten just Mamme mat de Kanner do.

Déi déi ech gesinn hunn. Mee ech hunn... ech sinn an d'Struktur gaangen, ech hunn déi gesinn, déi um Rez-de-chaussée waren, ech sinn och net an d'Zëmmere gaangen, dat heescht ech mech dono am Openthaltsraum mat deene Leit kënnen ënnerhalen, oder am Gank mat hinnen ënnerhalen, mee déi meescht, déi ech gesinn hunn, do wor kee Papp dobäi. Also bei deene meescht Familljen, wor et d'Mamm mat de Kanner.

[Journalist]

Mat wéi vill Leit rechent Lëtzebuerg, dass de Wee heihinner fannen oder heihinner wëllen?

Wéi sinn do eis Capacitéiten, kann een dat iwwerhaapt aschätzen, well jo och den Opruff besteet, dass ee se privat ophëlt?

[Xavier Bettel]

Dat weess keen. Déi Leit... mir hu se gefrot, zum Beispill, vun enger Famill, mat där mir gëschter geschwat hunn, do wor eng, déi sot si wier elo ukomm bei eis, mee si wéilt elo an Italien weidergoen, well si Famill dohannen huet. Dat heescht, dat wor elo en Tëschestopp.

Déi eng si mam Bus zum Beispill och ukomm. Dat heescht, et ass ganz schwéier elo ze plangen.

Wat fir eis wichteg ass, ass: mir hunn och ënnert der Leedung vum Ausseministère, also den Immigratiounsministère an den Ausseministère, ënnert der Persoun vun der Mme Lucas, eng Persoun déi d'Koordinatioun och mécht um Niveau vun de Ministèren.

Mir hunn d'Gemengen, wou Kontakt och opgeholl ginn ass. Mir si weider umgaangen ze kucken, wéi eng Strukturen ee kéint hunn.

Mee Iech kënnen ze soen... Mir haten... ech mengen et woren 10 den éischten Dag, et woren der scho 50 den 2. Dag.

Et geet awer croissant erop, exponentiellement erop, mee et weess keen wéi et geet.

D'Leit... et si ganz vill Leit, déi an Däitschland bleiwen. Ganz vill Leit sinn am Moment a Polen.

Mir wëssen do net ob nei Vaguen och kommen. Et schéngt es wéi wa jo zu Bréissel och elo eng Evolutioun kënnt iwwert dee ganzen Statut.

Do sinn nach Diskussiounen, déi am Moment am gaangen och sinn.

Mee mir wäerten eisen Deel Responsabilitéit iwwerhuelen. Mir hu keng illimitéiert Capacitéiten, däers si mir eis och bewosst.

Dofir ass et wichteg, dass déi Leit sech och do mellen.

Well... ech hunn zum Beispill héieren, dass d'Lukrain, dat ass déi Associatioun Lëtzebuerg Ukrain, matgedeelt huet, si hätte schonn honnerte vu Familljen, déi sech bereet erkläert hätten fir Leit och opzehuelen.

Dir verstitt, dat muss zentraliséiert ginn. Et muss och gekuckt ginn ob et seriö ass.

Mir kënnen net d'Leit heihinner elo huelen an dann, wa se bis hei sinn, soen: "ah nee, ech hu mir et aneschtes iwwerluecht, elo geet et net."

Dat heescht, et muss een och d'Seriositéit hunn an d'Capacitéiten eben och kënne matdeelen.

Mee dat heescht, mir hunn déi eng, déi einfach heihinner kommen, well se vu Lëtzebuerg héieren hunn, well se Famill hei hunn.

Et si Leit, zum Beispill, déi Famill hei hunn, eng Schwëster, eng Kusinn, oder dofir heihinner komm sinn.

Mee fir Iech elo genau déi Zuel ze soen, déi elo kënnt, wësse mir net.

An dofir muss ee fir all Zenario prett sinn.

[Journalist]

Sydney Wiltgen vum Tageblatt. Et wier nach eng Kéier zu de Covid-Mesuren.

Bei de groussen Eventer, fält do och eng maximal Unzuel wat elo déi sanitär Konzepter ubelaangt, also fällt do och alles ewech, oder wéi gesäit et do aus?

[Paulette Lenert]

Jo, dat fält och ewech. An och do wäerte mir mat Recommandatioune kommen, déi mir dem Secteur zur Verfügung stellen.

Mee prinzipiell proposéiere mir ewechzekommen vun obligatoreschen Contrainten.

[Journalist]

OK. Dann nach eng Fro zum Teletravail. Do gouf jo och e ganze Koup Konventiounen ausgeschafft mat der Belsch, mat Däitschland, mat Frankräich.

Ginn et do schonn Iwwerleeunge wéi mam Teletravail an Zukunft soll verfuer ginn?

[Xavier Bettel]

Also do si jo 2 Saachen. Et ass eng Kéier de Volet Teletravail, zum Beispill bei eis selwer, beim Staat.

Do wäert och haut eng Kommunikatioun goen, dass dat zeréckgeschrauft gëtt.

An do sinn Diskussiounen, dat wore jo Accorden, déi och fonnt gi si mat Däitschland, also mat eisen Nopeschlänner, well dat wor jo do wou et och wichteg ass.

Do ginn et nach Delaien, déi elo nach lafen. Dat heescht, se sinn nach net ofgelaf.

Do kënnen d'Diskussiounen elo kommen, well an hire Länner selwer och Mesuren geännert ginn.

Dat heescht och den Teletravail bei hinne wäert och sech änneren. An do wäerte mir eis alignéieren.

Mee mir hu Konventioune mat deem engen a mat deem aneren, an déi meescht lafen... sinn nach net am Moment um auslafen.

Mee et ass awer gutt méiglech dass op bilateralem Niveau awer do Reduktioune kommen.

Mee de Finanzminister huet déi ganz oft mam Aarbechtsminister zesummen gefouert, an ech weess elo net wéi wäit déi Gespréicher am Moment lafen.

[Journalist]

Dann nach eng Kéier kuerz op d'Ukrain-Kris.

Wat waren d'Echoen an der EU, respektiv op NATO-Ebene, op dem Här Ausseminister seng Ausso de Putin physesch z'eliminéieren?

Koum do eppes?

[Xavier Bettel]

Also... ech kann Iech just matdeelen, dass den Här Asselborn e Communiqué gemaach huet. Ech mengen, dat ass dat wat wichteg war.

An ech... dat wor... "Pour moi, l'affaire est close." Dee Rectificatif...

Wësst Dir, et ass net ëmmer einfach fir Politiker fir ze soen: "Ech hunn e Feeler gemaach". Den Här Asselborn huet dat och agesinn, a Punkt.

An ech hunn elo keen dee mir ugeruff huet fir ze soen: "Wat ass elo bei dir elo extra lass?"

Also et huet elo keng "Incidents diplomatiques" och provozéiert.

[Moderatioun]

Nächst Fro?

[Journalist]

Serge Kesseler, Radio 100,7.

Eng Fro zu de Covid-Mesuren. Dir hat viru Mëtteg eng Entrevue mat der Chamber. Ass et elo warscheinlech, datt déi Lockerung den nächste Weekend a Kraaft trëtt?

[Xavier Bettel]

Dat weess keen.

[Journalist]

Warscheinlech?

[Xavier Bettel]

Dat weess keen Här Kesseler. De Fait ass, den Text...

Mir hunn de Moie Regierungsrot gehat. Mir wëllen och d'Chamber direkt informéieren iwwert dat wat mir zeréckbehalen hunn.

Mee Dir verstitt, dat muss elo a Musek ëmgesat ginn. Dat heescht, do sinn...

An et si ganz vill Repercussiounen, well mir brauchen, esou wéi d'Madamm Gesondheetsministesch gesot huet, de Skelett.

Mee do musse ganz vill Saachen... do dierfen och keng Feeler dra sinn.

Dat heescht dass den Text Ufanks nächster Woch wäert deposéiert ginn, an da muss ee kucke mat der Chamber, ob si et scho fäerdeg brénge virum nächste Samschdeg oder nächste Samschdeg, oder déi Woch drop et ze stëmmen.

Mee et soll ee jo och net vergiessen, dass dotëscht eng Etapp Conseil d'État och gëtt, déi en Avis muss schreiwen.

Mee.... mir sinn elo esou gutt... Mir hunn déi politesch Decisioune geholl, déi ginn elo, d'Texter ginn elo Ufanks nächster Woch deposéiert, an dann...

Mir hoffen esou séier wéi méiglech.

[Journalist]

A wéini ass den neien Avis vun de 5 Experten viraussiichtlech fäerdeg?

[Xavier Bettel]

Ech setzen déi net ënner Drock. Ech setzen déi net ënner Drock.

[Journalist]

Dir hutt keng Informatiounen?

[Xavier Bettel]

Nee. Den Text hu se... Mir hunn eréischt d'Presentatiounen och dës Woch kritt. Dat wor am Conseil vu virgëschter, e Mëttwoch.

Mir hunn déi presentéiert kritt och vun der Uni an och vun der IGSS, an déi sinn elo verschéckt ginn.

Ech setzen si net ënner Drock. Wa si fäerdeg sinn, si si fäerdeg an da wäerte mir och driwwer kommunizéieren.

Mee et wier elo net opportun fir hinnen ze soen: dir hutt 3 Deeg, 4 Deeg, 5 Deeg, eng Woch, ...

[Journalist]

Da Froen zum Ukrain-Krich.

Do ass de Moien ze liese vun enger Attack, vun enger russescher Attack op een Atomkraaftwierk am Südoste vun der Ukrain.

Goufen dowéinst hei am Land speziell Mesurë geholl?

[Xavier Bettel]

Also mir hunn déi Informatiounen, déi mir och matgedeelt kréien.

Am Moment schéngt et wéi wa Feier do och nach gewiescht wier, dat gelëscht wier.

Méi Informatiounen hunn ech elo net. Mee et schéngt wéi wann déi international Agence gesot hätt, dass elo keng Radiatiounen, keng Erhéijung vu Radiatiounen och do constatéiert gi wieren.

Dat heescht et ass elo net fir a Panik ze verfalen, wéi wann iergendeppes wier.

Ech mengen, d'Madamm Gesondheetsministesch huet dës Woch och scho gewarnt: Iod-Pëllen ass kee "geste anodin".

Et ass... ech mengen, d'Madamm Gesondheetsministesch ka gären drop elo rebondéieren.

Mee am Moment hu mir keng Informatiounen, dass iergendwéi elo en Incident elo passéiert wier, deen iergend ee Risk fir d'Mënschen hätt.

[Journalist]

Dat heescht dowéinst keng speziell Mesuren déi haut decidéiert goufen?

[Xavier Bettel]

Madamm Gesondheetsministesch?

[Paulette Lenert]

Nee. A wéi gesot, et ass scho kommunizéiert ginn dës Woch: Iod-Pëllen ass näischt wat een einfach preventiv soll huelen.

Dat ka kontraproduktiv sinn, et ka gesondheetsschiedlech sinn, deemno wéi.

Do soll jiddwereen sech drop verloossen, wann dat indiquéiert ass, da wäerte mir kommunizéieren an dofir suergen dass d'Leit dat och kréien.

Et ass keng gutt Iddi elo de Rush op Iod-Pëllen ze maachen an déi etwa och nach preventiv ze huelen.

Dat mécht wierklech kee Sënn d'un point de vue sanitaire, a mir roden dovunner of.

D'Leit sollen do sech drop verloossen, dass mir, wann dat eng Kéier misst sinn, à charge komme wäerten an och déi néideg Indikatioune ginn.

[Journalist]

Gëtt et eng Ufro vu Kiev fir zousätzlech Waffen och vu Lëtzebuerg ze kréien?

[Xavier Bettel]

Also de Premier, mat deem ech gëschter Kontakt hat, huet keng elo Demande gemaach fir zousätzlech Waffen ze kréien

Dir musst wëssen dass et e Paradigmewiessel och scho bei eis ass, fir Waffen ze verschécken.

Et sinn Defensiv-Waffen, mee mir sinn der Meenung gewiescht, dass dat och wichteg wier.

An ech hunn elo keng supplementär Demande.

Mee dat meescht leeft och iwwert international, also multilateral Gruppe wou mir och dra sinn, wéi dass elo jiddwereen eenzel gefrot gëtt fir dat eent oder fir dat anert.

[Journalist]

De Luxair-Generaldirekter huet de Moien op Twitter geschriwwen datt seng Gesellschaft disponibel wier fir Hëllefsgidder a Flüchtlingen ze transportéieren.

Ass dat eng Offer op déi Är Regierung ageet?

[Xavier Bettel]

Ech liesen dem Generaldirekter vun der Luxair seng Tweets net, dofir kann ech Iech och elo schlecht kommentéieren.

Mee all Offer, déi do ass, gëtt koordinéiert. Ech hunn Iech virdrun dofir gesot, dass mir eng zentral Persoun... well...

Et sinn esouvill verschidde Ministèren, déi hei kompetent sinn.

Mir hunn Iech virdru jo zum Beispill... dat huet ee jo matkritt: iwwert de CGDIS, iwwert dee ganzen 112-System, sinn eng Rëtsch vun Éischt Hëllefsmaterial och dohinner geschéckt ginn.

Mir héieren zum Beispill iwwert déi ukrainesch Associatioun vun där ech Iech virdrun och geschwat hunn, dass déi och amgaange si Saachen ze sammelen.

Dofir hu mir och eng Persoun an der... also d'Madamm Lucas, déi do déi Personne centrale ass, déi eben och déi Koordinatioun och mécht, fir déi Saachen do och ze organiséieren.

Mee all Hëllef... Ech soen dem Här Feidt da Merci fir deen Tweet, deen hie gemaach huet, wou e sech bereet erkläert fir do ze hëllefen.

Dat beweist nach eng Kéier och d'Solidaritéit, déi mir hunn.

Mee ech... éier ech elo hei erakomm sinn, hat ech weder dem Här Feidt säin Tweet gelies, nach déi Informatioun.

[Journalist]

Merci.

[Journalist]

Bonjour. Une question par rapport aux décès du Covid. On n'est pas loin des 1.000 décès en 2 ans. Est-ce qu'on ne s'est pas un peu habitués à avoir des morts régulièrement ? Ça fait moins de commentaires, j'ai l'impression.

[Paulette Lenert]

Nee, ech mengen net dass mir eis dorunner gewinnt hunn. Dat ass eng vun den éischten Zuelen, déi ech all Moies kucken.

An och hei gesi mir dass et lues a lues zeréckgeet.

Et huet een natierlech e staarke Fokus drop, well mir iwwert Doudeger vu Covid all Dag kommunizéieren. Et stierwe Leit, et stierwen all Dag Leit.

Mee jiddwereen, deen evitéiert ka ginn, ass natierlech gutt evitéiert, dat ass eng Tatsaach.

Mee, hei och, schwätzen d'Statistiken eng kloer Sprooch.

Mir si réckleefeg an de schwéiere Verleef an a fortiori natierlech och mat den Decèsen, déi elo direkt u Covid liéiert sinn.

[Journalist]

Alors, vous nous avez expliqué qu'il fallait traiter le Covid comme une grippe maintenant, comme s'il allait rester.

Ça veut dire qu'on va continuer à avoir des décès ? Et qu'est-ce qu'on peut faire pour les réduire au minimum ?

Je veux dire quand les personnes arrivent dans une situation grave, quelles sont les solutions pour éviter qu'elles en arrivent à mourir ?

[Paulette Lenert]

Dat sinn déi Saachen, déi ech virdrun ugeschwat hunn. Mir hunn...

Fir Leit déi net wierklech vulnerabel sinn oder en extrae Grond hu fir en erhéichte Risiko ze hunn, ass d'Inzidenz, de Risiko fir e schwéiere Verlaf ganz geréng entretemps, wéi bei aneren infektiéise Krankheete vergläichbar och.

Jiddweree ka sech selwer schützen iwwert d'Gestes-barrièren, an dofir wäerte mir déi och weider oprecht erhalen, weider recommandéieren.

Grad fir Leit, déi eben en erhéichte Risiko hunn ass et wichteg, dass si dës Gestes-barrièrë bäibehalen.

An ech zweiwelen och keng Sekonn drun, dass Leit déi fir sech selwer vernënfteg sinn dat och längst verstanen hunn a kee Gesetz brauchen, dat hinne seet dass si besser hätten eng Mask unzedoen wa si ënner vill Leit ginn.

Do setze mir wierklech op d'Kenntnis, déi d'Leit entretemps hu vun dëser Krankheet.

Mir setzen op d'Sensibilisatioun, déi mir gemaach hunn an déi mir och weiderhin wäerte maachen.

[Xavier Bettel]

Just fir ze preziséieren: mir hunn Iech matgedeelt dass mir net wësse wat am Hierscht ka kommen.

Et ass net fir ze maache wéi wann elo dee Covid fir ëmmer fort wier. Mir wëssen net wat am Hierscht ka kommen.

Déi 2. Saach ass: mir hunn awer déi lescht Méint gesinn, dass eng Rëtsch vu vulnerabele Leit, déi och geimpft waren, déi an engem gewëssenen Alter waren, och gestuerwe sinn.

Mee mir hunn awer och Leit gesinn, jonk Leit, déi net vulnerabel sinn, déi net krank waren, déi gestuerwe sinn.

An déi waren net geimpft.

Déi wëssen och wat se ze maachen hunn.

[Journalist]

Alors juste une précision : alors, là c'est une question de prévention, en fait, que vous m'expliquez.

Mais comment faire si malheureusement ces personnes vulnérables sont quand même contaminées ?

Est-ce qu'il y a des progrès qui ont été réalisés pour des traitements à l'hôpital, quand on est dans des situations graves ?

[Paulette Lenert]

Jo, mir hunn entretemps jo och eng ganz Rei Medikamenter zousätzlech zu der Impfung, an et ass gutt et ze rappeléieren.

De beschte Schutz ass natierlech d'Impfung.

Wann Dir mech frot haut: wat soll ee maachen wann een engem méi grousse Risk ausgesat ass, bleift virun allem mol no senger Impfung kucken an déi och opfrëschen, sou wéi et recommandéiert ass.

Mee mir hunn och d'Chance effektiv säit enger Rei Woche Medikamenter am Ëmlaf ze hunn, déi grad bei schwéiere Verleef, déi dann ebe vulnerabel Leit kéinten treffen, och gutt Chancen uweisen fir do ze verhënneren, dass Leit stierwen.

Dat heescht, et geet lues a lues weider an eng positiv Richtung, souwuel um preventive wéi och kurative Plang.

An dat suivéiere mir natierlech mat ganz vill Interessi.

Mee dat ass nach... mir hunn nach net vill Recul dorop, mee déi éischt Resultater si ganz positiv...

Do ass och en neie Moment, wann ee sou wëll, fir Leit déi vulnerabel sinn, déi getraff sinn, fir awer kënne behandelt ze ginn mëttlerweil, wat och ganz laang net de Fall war.

[Journalist]

Merci.

[Journalist]

Aulner fir RTL.

Eng éischt Fro, méi generell elo wat d'Ukrain ubelaangt:

Här Bettel, wann elo a Russland rieds geet vun enger eventueller genereller Mobilisatioun engersäits, ass net d'Gefor dass mir mat... andeems mir Militärmaterial un d'Ukrain liwweren a Sanktioune géint Russland verhänken, awer kéinte Krich mat Russland provozéieren, an et weess ee jo elo net wéi wäit de Putin da bereet wier awer trotzdeem ze goen?

Oder ëmgedréint: misst een net ebe grad dowéinst dann elo awer an d'Ukrain carrement intervenéiere goen, méi mat der NATO schonn?

Et weess ee jo net wéi et elo weidergeet?

[Xavier Bettel]

Also den Art. 5 vun der NATO gesäit jo vir, dass mir intervenéieren wann ee Land attackéiert gëtt, da si se all attackéiert.

Dat heescht, dass jiddwereen och reagéiert. Dat ass déi Garantie firwat aner Länner net attackéiert ginn.

Och... ech hunn... déi ganz Diskussioun... Dir gesitt jo och déi Demande vun der Ukrain ass: wéini kënne mir Member ginn och vun der NATO?

Dir hutt gesinn Georgien a Moldawien, sou wéi ech et schonn ugekënnegt hat, dat wieren déi 2 déi direkt hannendru sinn a soen: hei mir wëllen och déi Protektioun och kréien.

Mir dierfen elo net Panik maachen, andeems mir soen: mir sinn an engem Zoustand, wou muer Weltkrich ass.

Dat wier dee falsche Message.

De Fait ass; duerch d'NATO hu mir eng Rëtsch vu Sécherheeten, déi mir net hätte wa mir net NATO-Member wieren.

Déi zweet Saach ass: wa mir elo an der Ukrain direkt intervenéieren, dann declenchéiere mir e Weltkrich.

Dann declenchéiere mir e Weltkrich!

Well eben et virgesinn ass, an da gëtt et keng Ursaach fir dass déi russesch Säit net seet:

hei et ass e bilaterale Krich, deen hei gemaach gëtt, vun deem, deem, deem, deem dote Land, a mat deem sinn ech an enger Krichrelatioun.

An dat ass net dat wat mir op jiddwer Fall wënschen. Mir hu gekuckt dat méiglechst ze maachen, wat mir och kënnen.

Déi Sanktiounen géint Russland wierken och. Dat heescht, et gesäit een och, dass awer d'Wirtschaft staark drënner leit.

Mir gesinn och, dass dat Hëllefsmaterial, wat mir der Ukrain ginn hunn, och hëlleft.

Mee d'Moyenen si limitéiert. A mir solle kucke wéi mir hinne sou vill wéi méiglech awer am Cadre légal.... Wa mir selwer d'Gesetzer briechen, och wann een et am léifste géif maachen, da si mir dono deen deen d'Ursaach provozéiert hunn, fir e Weltkrich.

[Journalist]

Mee riskéiert een net awer mat deem Mëttelwee do, deen een e bësschen huet, ebe mat Militärliwwerungen an déi aner Ënnerstëtzungen an d'Sanktiounen, dass een dann Russland nach méi provozéiert an dann dass een awer géif op eemol attackéieren?

[Xavier Bettel]

Dès le départ hunn ech Iech gesot, de Fait ass dass d'Diplomatie nach ëmmer, a verschidde Leit verstinn dat net, mee d'Diplomatie nach ëmmer wichteg ass.

Dass den Här Macron sech all Dag Zäit hëlt, all Dag Zäit hëlt, fir mam President Selensky, fir mam President Putin zesummen ze schwätzen, ass wichteg, an evitéiert souguer villäicht verschidde Reaktiounen, déi soss kéinte provozéiert ginn wann iwwerhaapt keng Hand géif gereecht ginn, fir op d'mannst kënnen zesummen ze diskutéieren.

De Fait ass et gëtt en Ënnerscheed tëschent Saache liwweren a selwer aktiv sinn.

Saache liwwere falen net ënnert den Artikel 5.

Selwer aktiv sinn fält dann ënnert d'Konditioune vun engem NATO-Land.

Dat heescht, wa mir géifen selwer aktiv ginn, an dat ass jo déi ganz Diskussioun, déi z. B. war iwwert de Loftraum, wou gesot ginn ass: Firwat protegéiert dir net den ukrainesche Loftraum?

Wa mir Maschinne ginn an d'Ukrainer et maachen, ass dat konform.

Wa mir awer selwer mat eise Piloten an der Ukrain de Loftraum protegéieren,

da si mir schonn an engem Fait wou mir dann nees méi wäit ginn, wéi dat wat international ka respektéiert ginn.

An et kann ee soen: jo mee hie respektéiert jo d'international Recht och net, dofir solle mir et och net respektéieren....

Mee dann hu mir eppes provozéiert, wou d'Äntwert a mengen Aen, déi total imprevisibel elo schonn ass, och nach méi geféierlech ka ginn.

[Journalist]

Dann hoffe mir, dass de Putin dann och net d'Waffeliwwerungen als awer Krichbedeelegung gesäit, mee...

Ech hunn nach e puer aner Froen. Ech si sécher dass d'Leit wëllen och iergendwann an d'Mëttegstonn goen.

Ech froe mat de Relatiounen tëscht Russland an den Arabeschen Emiraten, déi si jo relativ gutt nach ëmmer.

Si haten... de Putin hat jo nach Gespréicher mam... ech weess den Numm net méi... vun den Arabeschen Emiraten.

Ass net d'Gefor, dass mat de Sanktiounen elo Gelder aus Europa elo scho villäicht einfach eriwwer gaange sinn an e Land, also d'Arabesch Emirater, wou mir awer erëm och gutt Relatiounen hunn?

[Xavier Bettel]

Ech hu just festgestallt, dass d'Emiratesch... also d'Arabesch Emiratien gëschter, oder... nee virgëschter wor de Vott an der UN. Nee gëschter... ?

Gëschter.... ? Jo. Nee... se hu sech net enthalen.

EAU huet sech am Conseil de sécurité enthalen déi Woch virdrun.

Mee sauf erreur de ma part, hu se bei der Motioun, déi dës Woch deposéiert ginn ass, hu se dofir gestëmmt.

Dat heescht, si sinn net do wou verschidde Leit probéieren se elo hinzesetzen, dass si de staarken Alliéierte wiere vu Russland, mee wann déi Nott, déi ech kritt hunn, stëmmt, hunn d'Emiratien am Conseil de sécurité, haten se sech enthalen mat anere Länner, mee sinn elo beim Vott, deen dës Woch stattfonnt huet, gëschter oder virgëschter, hu se awer dofir gestëmmt, dat heescht hu se awer déi grouss Communauté internationale ënnerstëtzt.

An et soll ee wëssen: déi 5 Länner, déi am Fong dogéint gestëmmt hunn, 5 Länner, ass Russland, ass Eritrea, ass Wäissrussland, ass Syrien an ass Nordkorea.

Wann ech déi Nott richteg gelies hunn, sinn dat déi 5.

[Journalist]

Ok. Ech hu just nach 2 Froen iwwert...

[Xavier Bettel]

Mee et hu sech der vill enthalen, mee déi Majoritéit.. an et soll een et als Succès awer gesinn,

dass wierklech international eng ganz ganz grouss Majoritéit, och méi grouss wéi een sech erwaart huet, déi den Text gestëmmt huet a gefrot huet fir dass déi Aktioune vun der russescher Säit sollte gestoppt ginn.

[Journalist]

Merci. Just nach eng Fro villäicht iwwert dann de Paxlovid vu Pfizer.

Ech weess net ob Dir de State of the Union vum Joe Biden gekuckt hat virun 2 Deeg?

Hien hat proposéiert dass all Mënsch soll kënnen, dee positiv getest ass an Amerika, op der Plaz dann eng Pëll huelen.

Wéilt Dir dat gär maachen? Ech huelen un, mir hunn déi Stocken net fir dat ze maachen, mee wéilt Dir dat gäre maachen och hei zu Lëtzebuerg?

[Paulette Lenert]

Nee, dat ass am Moment net envisagéiert.

Dee kënnt an den Asaz do wou dat individuell gekuckt gëtt, wou et indiquéiert ass, wou virun allem eng gréisser Vulnerabilitéit ass.

D'Medikament ass bei eis zu dësem Zäitpunkt elo nach net esou geduecht, dass et einfach breetflächeg an den Asaz kënnt.

Dat sinn natierlech Diskussiounen, déi mir och suivéieren, a mat eiser Direktioun reegelméisseg driwwer beroden.

Mee deen dote Schratt ass am Moment net op der Tagesordnung nach.

[Journalist]

Mee géift Dir et gär maachen awer?

[Paulette Lenert]

Also ech hu sécherlech keng Meenung, dofir mussen d'Medezinner sech äusseren, wéi dat indiquéiert ass.

Dat si jo alles Medikamenter, déi elo mol provisoresch an den Asaz kommen, déi getest sinn.

An do gëtt et Phasen an do kann ech Iech, an ech mengen et wier och net gutt wann Dir mäi medezineschen Avis dozou hätt. Ech kann Iech just d'Fro beäntwerten...

[Journalist]

... an Amerika, mee bon soit.

[Paulette Lenert]

Jo... ech sinn... et ass net meng Aart mir esou eppes unzemudden.

Do verloossen ech mech op déi Gremien, déi d'Fachkompetenz hunn fir en Avis ze ginn an dat ass am Moment nach net de Fall an déi Richtung.

[Journalist]

Ok. Eng lescht Fro just nach. De Biden huet och en Chief prosecutor for pandemic fraud ugekënnegt.

Ass dat och eng Iddi fir Lëtzebuerg, wou ee kéint da méi verschäerft kucken ob net Gelder,

déi fir de Betriber ze hëllefen, zum Beispill, op de falsche Plazen gelant wieren oder abuséiert gi wier?

Oder, ech soe mol, bei der Acquisitioun vun Tester, Masken, ech weess net?

Ass dat eng Iddi fir Lëtzebuerg?

[Paulette Lenert]

Ech mengen net dass mir an enger Groussenuerdnung si bei eis, déi dat géif fuerderen.

Et sinn op alle Fall nach keng Iwwerleeungen, déi geféiert gi sinn.

Ech hunn och elo keng Informatiounen, ech weess net ob de Premier der huet, op si do elo iwwerfuerdert wieren, ech mengen..

[Xavier Bettel]

Nee, déi Faite si jo bei der Santé ganz oft gemellt ginn, an d'Santé huet se jo direkt un de Parquet weiderginn,

dat heescht, de Parquet huet eis och net matgedeelt dass esou e Surnombre vu Faiten wieren, vun Escroquerie oder vun aner Saachen,

dass do misst elo extra eng Persoun agestallt gi just fir dat doten ze maachen.

Et schéngt wierklech wéi wann... tant mieux.... ech hoffen...

Wann d'Kontrolle richteg gemaach gi sinn, a mir stelle just fest dass dat net de Fall hei zu Lëtzebuerg ass, tant mieux.

[Journalist]

Dann hoffe mir och. Merci.

[Xavier Bettel]

A wann net, de Parquet huet d'Opportunité de poursuite, a soubal mir eppes matgedeelt kréien, geet et och weider.

Voilà. Iech...

Ah, jo, pardon.

[Journalist]

Nach eng Kéier Rick Thill vun RTL Tëlee.

Et ass net ugeschwat ginn:

Gëtt et iergendwellech Ännerungen nach bei den Lockerungen elo, wat d'Quarantän ugeet oder den Isolement oder sech fräitesten, dass do iergendeppes méi séier geet?

[Paulette Lenert]

Nee. Et ass de Status quo am Moment.

Dat heescht, mir hunn déi Isolatioune mat deene Lockerungen, déi mir elo kierzlech gemaach hunn,

wou ee sech am Fong geholl ka fräitesten, wéi dat genannt gëtt, wann een 2 Deeg hannerteneen en negativen Schnelltest huet, dat hale mir zu dësem Zäitpunkt nach esou a Kraaft, wéi et am Moment spillt.

Dat ass dat wat mir proposéieren. Dofir sinn d'Inzidenzen nach e wéineg héich.

Et ass awer net ausgeschloss, dass do an enger nächster Phas och weider Oplockerunge kënne kommen.

[All zesummen]

Merci.